Ar ziņām “Pasaulē, Latvijā, Latgalē” Radio Alise Plus studijā Juris Saukāns. ========================================== 
Bažījoties par datu drošību, Kanādas valdība no šodienas aizliegusi lietotni "TikTok" visos valdības telefonos un citās ierīcēs. "TikTok" pieder kompānijai "ByteDance", kas ir saistīta ar Ķīnas valdību. Rietumi pēdējā laikā pievērš arvien lielāku uzmanību "TikTok" saistībā ar bažām par to, cik liela piekļuve Pekinai ir lietotāju datiem. "TikTok" aplikācija tiks dzēsta no visām valdībai piederošajām ierīcēm un ierīču lietotājiem būs aizliegts lejupielādēt "TikTok" nākotnē. Savukārt ASV Baltā nama administrācija pirmdien deva federālajām aģentūrām 30 dienas, kuru laikā ir jānoņem lietotne "TikTok" no visām to darbinieku oficiālajām ierīcēm, īstenojot ASV Kongresa pērn pieņemto lēmumu par šīs lietotnes aizliegumu.
===============================================
Ukrainas Aizsardzības ministrijas Galvenās izlūkošanas pārvaldes vadītājs Kirilo Budanovs nesaskata nekādas pazīmes, ka Ķīna gatavotos apbruņot Krieviju vai pat apspriež šādu variantu. Iepriekš augsta ranga ASV amatpersonas bija paudušas pārliecību, ka Ķīna apsver letāla militārā aprīkojuma piegādi Maskavai, norādot, ka tiek īstenota diplomātiskā kampaņa, lai Pekinu no šāda soļa atrunātu.
===============================================
Ukrainas sauszemes spēku komandieris Oleksandrs Sirskis sociālajos medijos paziņojis, ka situācija ap Bahmutu kļuvusi ārkārtīgi saspringta. 
Viņš raksta: “Neskatoties uz ievērojamiem zaudējumiem, ienaidnieks ir nosūtījis savas vislabāk apmācītās "Vagner" uzbrukuma vienības, lai mēģinātu izlauzties cauri mūsu karaspēka aizsardzībai un aplenkt pilsētu". Bahmuta, kur pirms kara dzīvoja aptuveni 70 000 cilvēku, kļuvusi par kauju epicentru, un Krievijas karaspēks un, jo īpaši algotņu grupējums "Vagner" spītīgi cenšas ieņemt pilsētu, lēnām gūstot panākumus. Kaujās par Bahmutu masveidā tiek izmantota artilērija, radot lielus zaudējumus abās pusēs un pārvēršot pilsētu drupās.
===============================================
Karadarbība Ukrainā turpināsies vismaz visu 2023.gadu, turklāt Krievijas pozīcijām pasliktinoties, pieaugs dažādu izmisuma soļu riski, lai situāciju mainītu sev par labu. Tā savā pagājušā gada darbības pārskatā secinājis viens no Latvijas specdienestiem - Satversmes aizsardzības birojs. Šo ziemu Krievija izmantoja spēku atgūšanai un esot gandrīz droši, ka gan Krievija, gan Ukraina izmantos uzbrukuma iespējas, ja tādas radīsies. Krievijas stratēģiskais mērķis joprojām ir nemainīgs, līdz ar to ir ļoti iespējams, ka Krievija pēc atpūtas perioda ziemā plāno atsākt jaunu uzbrukuma kampaņu. Krievijas režīms joprojām izskata iespēju atjaunot uzbrukumu Kijivai. Tajā pašā laikā minimālais taktiskais mērķis saglabāsies Donbasa ieņemšana. Vienlaikus savā pagājušā gada darbības pārskatā Satversmes aizsardzības birojs secinājis, ka Krievijas prezidenta Vladimira Putina režīms iekšpolitiski patlaban ir pat spēcīgāks nekā jebkad iepriekš, un esot gandrīz droši, ka Putins kandidēs 2024.gadā gaidāmajās prezidenta vēlēšanās, bet līdz tām centīsies nodrošināt kaut vai minimālas uzvaras kaujas laukā.
=============================================
Rīt, 1.martā, plkst.15 Daugavpilī, Vienības namā, notiks ekspertu diskusija par pretrunīgi vērtētiem Latvijas 20.gadsimta vēstures jautājumiem "Atceres telpa Latgalē: konflikti un risinājumi". Diskusijas mērķis ir veicināt dialogu starp dažādām atmiņu kultūrām un sekmēt labāku izpratni par nereti jūtīgiem un pretrunīgi vērtētiem Latvijas 20.gadsimta vēstures jautājumiem. Okupācijas muzeja pārstāve Santa Dunaiska pauda, ka (citēju): Atceres telpa Latvijā ir veidojusies nevienmērīgi. Kopš Latvijas neatkarības atjaunošanas tā ir pakāpeniski atbrīvojusies no padomju okupācijas laikā radītā piemiņas kultūrslāņa. Tikmēr paralēli gadu gaitā Latvijā ir izveidojies cits - neoficiāls un nereti opozicionārs - atceres kultūras segments. Īpaši uzskatāmi tas redzams Latgalē, kur lokālā vēsture veido pamatu konkurējošiem nesenās pagātnes vērtējumiem. (citāta beigas). Tad, lūk, rītdienas diskusijā mēģinās rast atbildes uz jautājumiem, cik lielā mērā un kāpēc vēsturiskā atmiņa Latgalē atšķiras no citām Latvijas vietām, kādi ir galvenie priekšnosacījumi, lai veidotos vienojoša izpratne par Latvijas 20.gadsimta vēsturi, un citiem. Domu apmaiņā aicināti piedalīties humanitāro un sociālo zinātņu, nevalstisko organizāciju, masu mediju un citu sfēru pārstāvji, kuri iesaistīti vēstures izpētē un komunikācijā. Pasākumu finansiāli atbalsta Kultūras ministrija, bet par saturu ir atbildīga Latvijas Okupācijas muzeja biedrība. 
+++++++++++++++++++++++++++++++++++++++++++
Daugavpils Universitātes padome ar četrām balsīm par un vienam padomes loceklim atturoties, lēmusi attīstīt augstskolu kā patstāvīgu augstākās izglītības un zinātnes institūciju, nodrošinot augsti kvalificētu speciālistu sagatavošanu un virzoties uz zinātnes universitātes statusa iegūšanu. Par to žurnālistus informēja DU pārstāve Olga Mickeviča. Pagājušās nedēļas nogalē DU notika padomes ārkārtas sēde, kurā tika izskatīts jautājums par ierosinājumiem augstskolas reorganizēšanai, pievienojot to kādai no Latvijas augstskolām. Sēdē piedalījās DU rektore un zinātņu prorektors, kā arī fakultāšu dekāni un pārstāvji ar ziņojumiem par fakultātes redzējumu īstermiņā un vidējā termiņā studiju programmu attīstībai, pieskaroties arī pētniecības attīstības un pasniedzēju izaugsmes jautājumiem. Pieņemot lēmumu, padome ņēma vērā nepieciešamību turpmāk attīstīt DU studiju un pētniecības programmu, veidojot ciešākas saites ar vairākām Latvijas augstskolām, kā arī DU starptautisko zinātnisko novērtējumu 2020.gadā, kas šobrīd atbilst vērtējumam "labi" un neparedz pievienošanos kādai no augstskolām. ==============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.